Afrika – drugi podug wiyrchu kōntynynt na Ziymi, mo 30,316 mln km² wiyrchu - 20,3% cołkowitygo wiyrchu lōndowygo Ziymie. Pōmiyszkuje go bezma 14% populacyji Ziymii t.j. 920 mln ludzi (2006). Przechodzi bez nia południk 0°, ôbadwa zwrotniki, a tyż rōwnik. Je nojbiydnijszym kōntynyntym na ziymskij kugli, dotkniyntym wielōma plagōma , kej malaryjo a AIDS – a tyż placym , kaj nojwiynkszo tajla ludności cierpi niydożywiyniy abo nawet głōd. Na pōłnocy Afriki je rozlygowano nojsrogszo pustynia świata – Sahara, a na połedniu nojstarszo pustynia świata – Kalahari. Nojdali wysuniyntym na pōłnoc pōnktym Afryki je Bioły Przilōndek (37°20 N), na połednie Igelny Przilōndek (34°50 S), na wschōd Przilōndek Hafōn (51°29 E) a na zachōd Przilōndek Almadi, położōny na Pōłwyspie Zielōnygo Przilōndka (17°33 W). Nojwyższy wiyrch to wulkōn Kibo (5895 m.n.p.m.) we masywie Kilimandżaro. Nojdugszo rzyka to Niil (6 671 km dugości), a nojwiynksze jezioro to Jezioro Wiktorii (pow. 68,8 tyś. km²). Nojniższy pōnkt to depresyjo jeziora Assal (173 m p.p.m.). Strzednio wysokość kōntynyntu wynosi 658 m. Nojgłymbsze je jezioro Tanganika (1435 m). Nojwiynkszym pōłwyspym we Africe je Sōmalijski Pōłwysep. Nojwiynkszo wyspa Afriki to Madagaskar.